text: Vognmænd og chauffører snyder med skatten
  28 juli 2013 kl. 12.37
  Der foregår ifølge 3F systematisk svindel med skattefri udbetalinger mellem vognmænd og chauffører. Og påstanden bekræftes af formanden for Sønderjyllands Vognmandsforening.
  Skat er lige nu i gang med at kulegrave forholdene hos en sønderjysk vognmand - og det har resulteret i foreløbig 11 sager mod firmaets chauffører, der er blevet præsenteret for skatteregninger på mellem 50.000 og 60.000 kroner for indkomstårene 2010 og 2011.
  Også 2012 bliver gransket af Skat, men her har kontrollen endnu ikke resulteret i krav om efterbetalinger.
  3F i Aabenraa oplyser, at nogle vognmænd stiller det som en betingelse for ansættelsen, at chaufføren er villig til at deltage i skattesvindlen.
  På den måde kan vognmanden spare store lønudgifter, og chaufføren får stort set det samme udbetalt.
  Fremgangsmåden bekræftes overfor TV SYD af en chauffør, som søndag står frem og fortæller om svindlen.
  Formanden for Sønderjyllands Vogmandsforening, Ole Bang Jensen, Haderslev, sige, at han kender eksempler på svindlen og at vognmændene kan spare over 100.000 kroner i løn ved at bruge fidusen.
  